Vrou op ongelukstoneel vir hiënabyt behandelArgieffoto: ER24 ŉ Vrou moes Maandagmiddag per helikopter na ŉ hospitaal geneem word nadat sy ŉ ernstige bytwond aan haar arm opgedoen het toe sy glo probeer het om ŉ bakleiery tussen hiënas te beëindig. Russel Meiring, woordvoerder van ER24, het gesê paramedici is omstreeks 15:00 na ŉ ongelukstoneel op die R512 naby Lanseria, noord van Johannesburg, ontbied toe ŉ vragmotor van agter met ŉ ander vragmotor gebots het. Die bestuurder van een van die vragmotors het ernstige beserings opgedoen en was in die wrak van die vragmotor vasgekeer. Volgens Meiring was paramedici en reddingsdienste op die toneel besig toe ŉ motor met ŉ vrou daarin op die toneel stilgehou het. “Sy het ŉ ernstige bytwond aan haar arm opgedoen, glo terwyl sy probeer het om twee hiënas wat baklei het uit mekaar te haal,” het hy gesê. “Meer besonderhede oor hoe dit gebeur het, is nie bekend nie.” Times Live berig die vrou is glo ŉ hiënahanteerder en die voorval het op ŉ nabygeleë wildsplaas gebeur. Volgens die nuusagentskap is die vrou se linkerhand in die proses gedeeltelik geamputeer. Meiring het egter slegs bevestig dat die vrou se bytwonde ernstig was. Die vrou is op die toneel behandel voordat sy per helikopter na ŉ hospitaal geneem is. Die bestuurder van die vragmotor is met meganiese toerusting uit die wrak bevry en ook op die toneel gestabiliseer voordat hy per ambulans na ŉ hospitaal gehaas is.